- Lukás
- <
- 1
- >

Injil Córif or Síyara
LUKÁS
Síyara Lukás or Foriso
Síyara Lukás óilde Noya Niyom or eggwá síyara, zibát Isá Mosihr zindigir baabute boiyan goijjé. Háasgori, Noya Niyom or foóilar sairó síyara re “Injil” bouli hoó, ziyán or maáni “Kúchóbor” yáni “Gom Hóbor.” Síyara iín ore Isá mori baade Moti, Markus, Lukás, edde Yohánna ye leikké. Lukáse siríf Isár zindigir kaháni leikké de no, bólke Isá mori abar zinda ói baade Íbar cárit tune ziín-ziín goijjíl híin óu leikké, híin leikké de síyara yíba re Hamól bóuli hoó. Síyara Lukás yibá hoñtté leikké edde hoṛé leikké sóiyigori honókiye no zane, lekin boóut ulema ókkole biccác goré de síyara yibá Isá mori tokoriban hóittor bosór baade leká gíyeh.
Síyara yibár lekóya óilde Lukás, zibá ézzon dabair ḍakṭor accíl. Yóggwar lekár torikaye edde estemal goijjé de zubane dahá de, yóggwa ézzon elómdar manúc accíl. Lukás ottu Isár zindigir baabute ziín zendilla óiye héndilla sóiyigori lekíto mon accíl, zeéne foróya ókkole forí fáida hásil goré (1:1-3). Yóggwa Yohúdi nu accíl (Kolóciól 4:10-14), yóggwa ye Beyohúdi ókkole buzé de torika loi leikkíl. Híyan añára yóggwa ye Yohúdir Rosóm ókkol or baabute buzáiye de héntu zani fari (1:8).
Síyara Lukás yibá beecbák síyara Moti edde Markus loi ek ḍoilla, kiyólla-hoilé tará ek ḍoilla siz ore ek torika loi boiyan goijjé. Tiní síyarar bútore, síyara Lukás ot Lukáse bápṭismadoya Yaháyar zormor baabute tofsil or sáañte leikké, héndilla, maf gorár baabute yó tulí doijje (3:3; 11:4; 17:3-4; 23:34; 24:47), aar dua gorár baabute yó tulí doijje (3:21; 5:16; 6:12; 11:1-12; 22:32).
Súrki ókkol
1. Síyarar moksót, Yaháyar edde Isár zormo (1:1—2:52)
2. Allar ham olla Isár toiyari (3:1—4:13)
3. Galil ot Isár keramot edde tobolik (4:14—9:50)
4. Jerúsalem ot zaibar foñt ot Isá (9:51—19:27)
5. Jerúsalem cóor ot Isá (19:28—21:38)
6. Isár duk-zulúm edde moot (22—23)
7. Isá mora ttu zinda ówa (24)
1
E síyarar moksót
1 Zettót boóut zone ziín-ziín añárar dormiyan ot óiye híin or baabute lekí bolla meénnot gorát doijje, 2 zendilla uitará añára re zanaiyé zetará foóila cúru ttu lóti nizor suké deikké edde kalam or háadem accíl. 3 Hétolla, ó izzotdár Tiyofílas, añí yó híin beggún ore cúru ttu lóti cúndorgori tahákit gorí baade tuáñr hañse híin ekkán-ekkán góri lekón gom óibo de báippi, 4 zeéne tuñí ze hotá gún or taalim faiyó, híin furafuri sóiyi de zano.
Yaháyar zormor agun hotá
5 Yohúdiya elakar baáñcca Hérud or hale, Abíya dol or imam ókkol or bútore Zakaríyah nam or ézzon imam accíl. Yóggwar bou óilde Aron or nosól or mayafua, híbar nam Elízabet. 6 Ítara duní zon Allar nozor ot forhésgar accíl, zetará Mabud or tamám hókum ókkol edde niyom ókkol mozin behosúr góri soilto. 7 Lekin ítara ttu fuain nu accíl, kiyólla-hoilé Elízabet báz accíl, aar ítara duní zon bicí burá óigilgoi.
8 Ek din zeñtté Zakaríyah ye nizor dol or háin mozin Allar muúntu imami ham goittó aiccé, 9 imami ham or niyom mozin loṭári mari yóggwa re basílowa gíyeh, Mabud or baitul-mukaddos ot góli agórbatti zolai bolla. 10 Héñtte agórbatti zolaibár októt baáre bicí manúc ókkol dua gorát accíl.
11 Hétunot Mabud or ek fírista agórbattir-gáñr den ḍák ottu tíyai yóggwa re dahádiye. 12 Íba re dekí Zakaríyah songki uiṭṭíl, edde bicí ḍooraigiyói. 13 Montor fírista wa ye yóggwa re hoór de, “Ó Zakaríyah, no ḍooraiyó; Alla ye tuáñr dua fúinne. Tuáñr bou Elízabet ottu eggwá morotfua óibo, aar tuñí íbar nam Yaháya rakíba. 14 Tuáñr ttu kúcir uore kúci tákibo, aar íbar zormoye boóut manúc ókkol kúci óibo. 15 Kiyólla-hoilé íba Mabud or nozor ot muhán óibo; íba ye no anggur or roc or córab háibo aar no nicá háibo, íba maar feṛot tákite lóti Pak-Ruh lói furaiya óibo. 16 Aar Íba ye boóut Boni Isráil ókkol ore Mabud ítarar Allar hañse fírai aníbo. 17 Íba ye Eliyas or ruh edde taakote Malik or age-age zaibo; zai baf ókkol or dil fuain dor híkka aar nafórman ókkol ore forhésgar or demak or híkka fíraibo; héndilla gorí Mabud olla nal goijjá eggwá koum toiyar goríbo.”
18 Zakaríyah ye fírista wa re hoór de, “Añí híyan keéngori ekin goittám? Añí de ézzon burá manúc, aar añr bou ottu yó bicí boc óigiyoi.”
19 Fírista wa ye yóggwa re zuwabe hoór de, “Añí óilam de Jibrail, zibá Allar muúntu tíyai táki; añré tuáñr llói hotá hoói bolla edde tuáñr hañse e kúcir hóbor gán foóñsai bolla difeṛá gíyeh deh. 20 Aar soó, zetódin foijjonto iín fura nó óiyo, hétodin tuñí buk tákiba, aar mati no faribá, kiyólla-hoilé tuñí toh añr hotá gún ekin nó goró, ziín ṭík októ ailé fura óibo.”
21 Héñtte manúc ókkole Zakaríyah lla entezar gorí táikkil, aar yóggwa baitul-mukaddos ottu aité deri ór bóuli ítara báfat forigiyói. 22 Zeñtté yóggwa baáre aiccé, yóggwa ye ítara llói mati nó fare. Hétunot ítara zani faijjé de, yóggwa ye baitul-mukaddos ot dorcón deikké. Yóggwa ye ítara llói icára gorí-gorí hotá howát accíl, aar buk táigilgoi.
23 Zeñtté yóggwar imami ham or din fúraigiyoi, yóggwa nizor gór ot waafes giiyégoi. 24 Fore yóggwar bou Elízabet hámil óiye, aar híba ye nizoré fañs mac foijjonto aiddone raikké, endilla hoói, 25 “Ze din ókkol ot Mabude añr córom ore maincór ttu dur gorífelai bolla añr uzu nozor diyé, héñtte Íba ye añr lla yián goijjé.”
Isá Mosihr zormor agun hotá
26 Sów mac soler de októt, Alla ye Jibrail fírista re Galil or Nasárat nam or ekkán cóor ot 27 eggwá kuwári mayafuar hañse difeṛáiye, zibár zuragatá Dawud or nosól or Yusúf nam or ézzon manúc lói óoil. Hé kuwári mayafuar nam Moriyam. 28 Fírista wa híbar hañse aái hoór de, “Tuáñre sólam, tuñí zibár uore ḍoóñr rahámot óiye. Mabud tuáñr fúañti asé.”
29 Montor híyan fúni híba ebbe alabúlat forigiyói, aar yibá hondilla sólam hoi báfat doijje. 30 Fírista wa ye híba re hoór de, “Ó Moriyam, no ḍooraiyó, kiyólla-hoilé tuáñr uore Allar rahámot óiye. 31 Fúno, tuñí hámil óiba, aar tuáñr ttu eggwá Morotfua óibo, tuñí Íbar nam Isá rakíba.*Isá nam or maáni óilde ‘Nejatdoya’ yáh ‘Basailoya’ 32 Íba muhán óibo, aar Íba re Alla†Alla Tála maáni beggún or túaro uñsol tokkar Alla Tálar Fua howá zaybo. Mabud Alla ye Íba re Íbar baf Dawud or toktó diibo. 33 Íba ye Yakub or nosól or uore abadulabad hókumot goríbo, aar Íbar raijjo honódin hótom no óibo.”
34 Moriyame fírista wa re hoór de, “Híyan keéne óibo? Añí de aijjó kuwári.”
35 Fírista wa ye híba re zuwabe hoór de, “Pak-Ruh tuáñr uore aibó, aar Alla Tálar kudurut or sába tuáñr uore foribó, hétolla tuáñr ttu óibo de hé pak Fua re Allar Fua howá zaybo. 36 Soó, tuáñr egana Elízabet ottu yó híbar burá bocót fua feṛot óiye, híba zibá re niki báz howá zayto híba ttu yala sów mac soler. 37 Kiyólla-hoilé Alla ye no fare de toh kessú nái.”
38 Tói Moriyame hoór de, “Soó, añí Mabud or bañdi; añr uore tuñí zeén hoiyó héen óuk.” Baade fírista wa híbar héntu giiyégoi.
Elízabet lói Moriyam milto giiyé
39 Yárbaade Moriyam nal ói toratori faári elakat Yohúdahr ekkán cóor ot giiyé, 40 aar Zakaríyahr gór ot góli Elízabet ore sólam díye. 41 Zeñtté Elízabete Moriyam or sólam fúinne, híbar feṛot fua wa fáldi uiṭṭé, aar Elízabet Pak-Ruh lói furaiya óiye. 42 Tarfore híba ye ḍoóñr-ḍoóñr góri hoór de, “Mayafuain dor bútore tuñí beh mubarek, aar tuáñr feṛor fua wa yó mubarek! 43 Aar añr uore eén rahámot kiyá óiye, zeén níki añr Malik or maa añr héṛe aiccé? 44 Kiyólla-hoilé fúno, añr hane tuáñr sólam fúinne mottor, añr feṛot fua wa kúciye fáldi uiṭṭé. 45 Ubá hotó mubarek, zee niki biccác goré de, Mabude híba re ziín hoiyé híin fura óibo!”
Moriyam or taarif or gozól
46 Moriyame hoór de:
“Añr kollófe Mabud or taarif gorér,
47 aar Alla añr Nejatdoya re lói añr ruh kúci óiye.
48 Kiyólla-hoilé Íba ye toh Íbar bañdir niróc tokkar uzu nozor diyé,
hétolla, soó, yala lóti añré mubarek hoibó nosól beggúne.
49 Kiyólla-hoilé zibá Taakotwala Íba ye goijjé añr lla ḍoóñr-ḍoóñr ham,
pak Íbar nam.
50 Ḍoora zetará Íba re,
Íbar rahámot zari táke ítarar nosóle-nosóle.
51 Nizor ḍuwáñ lói Íba ye ḍoóñr-ḍoóñr ham goijjé,
aar dile-dile zetará nizoré ḍoóñr báfe ítara re cíñṛaciñṭṭá gorífelaiye.
52 Íba ye toktó ttu lamaidiyé hókumot-goróya ókkol ore,
montor uoror tokkat goijjé niróc cún ore.
53 Búka ókkol ore Íba ye gom jiníc lói bóraidiye;
montor tuangor ókkol ore háli áte duñraidiyé.
54 Íba ye Nizor gulam Isráil ore modot goijjé,
Íbar oh rahámot monot rakí yore,
55 ziyán tákibo abadulabad Ibrahím edde íbar nosól ókkol or uore,
zendilla hoóil Íba ye añárar bafdada ókkol ore.”
56 Moriyam tin mac hañsáhañsi Elízabet or fúañti táki baade nizor gór ot waafes aáigiyoi.
Bápṭismadoya Yaháyar zormo
57 Zeñtté Elízabet ottu fua zormo dibar októ aiccé, híba ttu eggwá fua óiye. 58 Mabude híbar uore ḍoóñr rahámot goijjé de híyan híbar atehañsór maincé edde egana-guiccí ye fúni, ítara híbar fúañti kúci goijjé.
59 Baade eén óiye, ítara añcṭo din ot din fua wa re ázomi goráito aiccé, aar ítara fua war nam baf or nam or ḍóilla Zakaríyah rakíto saáil. 60 Montor íbar maa ye hoór de, “No, itar nam raká zaybo de Yaháya.”
61 Ítara híba re hoór de, “Tuáñr egana-guiccír bútore de hé nam honókiyo ttu nái.”
62 Tarfore ítara baf ore icára gorí, fua war nam kii rakíto monehoór de saáil. 63 Yóggwa ye ekkán lekíbar siz magai yore híyan ot leikké de, “Tar nam Yaháya.” Híyane ítara beggún taajup óigiyoi. 64 Aar éhon or bútore yóggwar muu kúligiyoi edde zir eridiya óigiyoi, baade yóggwa ye mati faijjé aar Allar taarif gorát doijje. 65 Ítarar atehañsór manúc beggún ḍooraigiyói, aar Yohúdiyar faári elakar agagurat maincé híin or baabute howáhoi gorát doijje. 66 Zetará hé hotá gún fúinne ítara híin dile-dile rakí báfer de, “Tóoile e fua wa hondilla óibo?” Kiyólla-hoilé Mabud or át íbar uore accíl.
Zakaríyahr agun hotá
67 Baade íbar baf Zakaríyah ye Pak-Ruh lói furaiya ói agun hotá hoór de:
68 “Taarif óuk Isráil or Mabud Allar,
kiyólla-hoilé Íba aái azad goijjé ze bonda Íbar.
69 Íba ye Nizor gulam Dawud or nosól ottu
añára lla taakotwala Nejatdoya tuillé,
70 zendilla Íba ye boóut age lóti hoóil Nizor pak nobi ókkol or muké;
71 ki hoilé, añára re basa zaybo añárar duccon ókkol ottu
edde añára re nafórot-goróya beggún or át ottu;
72 añárar bafdada ókkol or uore rahám gorí bolla
edde Nizor pak razinama re yaad rakí bolla,
73 yáni sóon waán ore ziyán Íba ye goijjíl añárar baf Ibrahím lói,
74 añára re añárar duccon ókkol or át ottu basai honó
ḍoor sára Íbar ebaadot gorá baitó,
75 Íbar muúntu paki edde forhésgarir sáañte añárar zindigibór.
76 “Ó añr fua, toré ḍaha zaybo de Alla Tálar nobi,
kiyólla-hoilé tui Malik or rasta toiyar gorí bolla Íbar age-age zaibi,
77 zai tui Íbar bonda ókkol ore guná maf fai yore
nejat faibar zankari dibi,
78 añárar Allar meérbani edde raháme
uottú Beil or Foór aibó añárar hañse,
79 foór dí bolla uitará re
zetará andár ot edde moot or sábat asé‡Maáni morar októt asé,
edde cántir rastat loizai bolla añárar ṭéng or fata re.”
80 Baade fua wa ḍoóñr óiye edde ruht mazé mozbut óiye, aar Boni Isráil ókkol or hañse kúlamela góri dahá nó dé foijjonto íba moidan elakat táikkil.

- Lukás
- <
- 1
- >

*1:31 Isá nam or maáni óilde ‘Nejatdoya’ yáh ‘Basailoya’

†1:32 Alla Tála maáni beggún or túaro uñsol tokkar Alla

‡1:79 Maáni morar októt asé

© 2024 TWFTW